Shoislom Shomuhamedov. Shomuhamedov Shoislom (16-aprel 1921, Toshkent — 2007) — sharqshunos, eronshunos olim. Oʻzbekistonda xizmat koʻrsatgan fan arbobi (1978), filologiya fanlari doktori (1968), professor (1970). Ikkinchi jahon urushi qatnashchisi (1941—1942). Oʻrta Osiyo universitetining Sharq fakultetini tugatgan (1952). Shu universitetda oʻqituvchi, dotsent (1958—1960), sharq fakulteti dekani (1960—1972), universitetning ilmiy ishlar boʻyicha prorektori (1972—1985), Sharq fakulteti (1991-yildan Toshkent sharqshunoslik instituti) xorijiy sharq mamlakatlari adabiyoti kafedrasi mudiri (1966—1972), kafedra professori (1985-yildan). Shomuhamedov olim, shoir va tarjimon sifatida mumtoz va hozirgi zamon Eron adabiyoti boʻyicha tadqiqotlar, oʻquv qoʻllanmalari, fors-tojik adabiyoti klassiklari asarlaridan tarjimalar va uning oʻz qalamiga mansub sheʼrlar, hikoyalar toʻplamlaridan iborat 90 ga yaqin kitob yaratdi. Shomuhamedov tarjimon sifatida oʻnlab sharq shoirlari asarlarining oʻzbek xalqi maʼnaviy mulkiga aylanishiga ulkan hissa qoʻshdi. Xususan, Firdavsiy „Shohnoma“sining 3 jildli yangi tarjimasi va nashri (1975—1979) bevosita uning rahbarligi va ishtirokida amalga oshirildi. U hind, arab, rus, ozarbayjon, tojik, turkman shoirlari asarlaridan ham koʻplab namunalarni oʻzbek tiliga tarjima qilgan. Ilmiy yoʻnalishi. Fors-tojik mumtoz adabiyoti, ularning tarjimasi; zamonaviy eron adabiyoti masalalari. 500 dan ortiq ilmiy ishlar muallifi. Butunittifoq va jahon ilmiy anjumanlarining koʻp marotabalik ishtirokchisi. Shomuhamedov shoir va yozuvchi sifatida bolalar hamda kattalarga atalgan, axloqiy-taʼlimiy, ijtimoiy-falsafiy, maʼrifiy gʻoyalarni targʻib etuvchi oʻnga yaqin sheʼriy va nasriy asarlarini nashr ettirgan. Firdavsiy nomidagi xalqaro mukofot laureati (1973), „El-yurt hurmati“ ordeni bilan mukofotlangan (1998). Asosiy ilmiy ishlari. по иранской филологии. – Л., 1964. – С. 89 – 96.